CELEX: C2007/020/13
Language: fi
Date: 2007-01-27 00:00:00
Title: Asia C-480/06: Kanne 24.11.2006 — Euroopan yhteisöjen komissio v. Saksan liittotasavalta

27.1.2007   
            
            
               FI
            
            
               Euroopan unionin virallinen lehti
            
            
               C 20/10
            
         Kanne 24.11.2006 — Euroopan yhteisöjen komissio v. Saksan liittotasavalta
   (Asia C-480/06)
   (2007/C 20/14)
   Oikeudenkäyntikieli: saksa
   Asianosaiset
   
      Kantaja: Euroopan yhteisöjen komissio (edustajat: X. Lewis ja B. Schima)
   
      Vastaaja: Saksan liittotasavalta
   Vaatimukset
   
               —
            
            
               Saksan liittotasavalta ei ole noudattanut julkisia palveluhankintoja koskevien sopimusten tekomenettelyjen yhteensovittamisesta 18.6.1992 annetun neuvoston direktiivin 92/50/ETY (1) 8 artiklan ja III — VI osaston mukaisia velvoitteitaan, koska Rotenburgin (Wümme), Harburgin, Soltau-Fallingbostelin ja Stadenin piirikunnat (Landkreis) ovat tehneet sopimuksen jätehuollon palveluista suoraan Hampurin puhtaanapito-osaston kanssa eikä tätä palvelusopimusta ole kilpailutettu yhteisössä avoimessa tai rajoitetussa menettelyssä.
            
         
               —
            
            
               Saksan liittotasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Neljä ala-saksilaista piirikuntaa tekivät 18.12.1995 sopimuksen jätehuollon palveluista Hampurin puhtaanapito-osaston kanssa, joka on julkisoikeudellinen laitos. Tämä sopimus tehtiin aloittamatta hankintamenettelyä ja julkaisematta yhteisössä hankintailmoitusta.
   Piirikunnat ovat hankintaviranomaisia ja esillä oleva sopimus on kirjallinen rahallista vastiketta vastaan tehty palvelusopimus, joka ylittää direktiivin 92/50/ETY soveltamisen kannalta merkityksellisen kynnys-arvon ja se kuuluu tästä syystä tämän direktiivin soveltamisalaan.
   Sillä, että Hampurin puhtaanapito-osasto on julkisoikeudellisena laitoksena itse direktiivissä 92/50/ETY tarkoitettu hankintaviranomainen, ei ole mitään vaikutusta siihen, että kyseessä oleva sopimus kuuluu tämän direktiivin soveltamisalaan: kuten yhteisöjen tuomioistuin on nimenomaan todennut, julkisia hankintoja koskevat direktiivit ovat sovellettavissa silloin, kun hankintaviranomainen aikoo tehdä siitä muodollisesti erillisen ja päätöksenteon kannalta itsenäisen yksikön kanssa rahallista vastiketta vastaan kirjallisen sopimuksen.
   Ei ole todettu sellaisia tosiseikkoja, jotka oikeuttaisivat tekemään esillä olevan hankinnan ilman tarjouskilpailua neuvottelumenettelyä noudattaen ja julkaisematta ennalta hankintailmoitusta.
   Komissio ei voi myöskään yhtyä liittohallituksen näkemykseen siitä, että kunnalliset kokonaisuudet eivät kunnallista itsehallintoa koskevan oikeuden perusteella valitusta oikeudellisesta muodosta riippumatta kuulu julkisia hankintoja koskevan lainsäädännön soveltamisalaan. Oikeus kunnalliseen itsehallintoon ei nimittäin voi johtaa siihen, että alueellisten julkisyhteisöjen ei tarvitse noudattaa julkisia hankintoja koskevia säännöksiä. Siltä osin kuin tällaiset julkisyhteisöt tekevät sopimuksia palvelujen suorittamisesta muiden yksiköiden kanssa, niihin sovelletaan julkisia hankintoja koskevaa lainsäädäntöä. Saksan hallitus ei ole myöskään voinut osoittaa, että esillä oleva palveluja koskeva sopimus voitiin teknisistä syistä tehdä vain tietyn palvelujen suorittajan kanssa.
   Näistä syistä komissio tulee siihen johtopäätökseen, että Saksan liittotasavalta on rikkonut direktiivin 92/50/ETY säännöksiä tekemällä sopimuksen jätehuollon palveluista suoraan ilman hankintamenettelyä ja julkaisematta yhteisössä hankintailmoitusta.
   
      (1)  EYVL L 209, s. 1.